Casper wen prys, stal sy kuns uit | Netwerk24
Casper wen prys, stal sy kuns uit
Deur Simon Sonnekus 04 September 2016 19:00
Casper de Vries se kunsuitstalling, Kleur my Cassie, het Sondag in die Alice-galery in Ruimsig, Roodepoort, begin. Foto: Simon Sonnekus
Vir Casper de Vries, alias Greetje Appelmoes, het dit Saterdagaand soos ’n familiereünie gevoel toe hy met ’n Comics’ Choice-prys vir sy lewensbydrae tot komedie vereer is.
Talle van die topkomediante in die land het De Vries uitgesonder vir die prys.
“Dit was ongelooflik om te weet al my kollegas glo ek het die prys verdien,” het hy aan Netwerk24 gesê.
Wat belangrik is, is dat dit nie Huisgenoot of die ATKV is wat bepaal wie die prys kry nie, maar die kern van die bedryf, het hy gesê.
“Dit is goed om te weet ek het die prys gewen omdat ek eintlik snaaks was.”
Sondag het hy sy kunsuitstalling, Kleur my Cassie, in die Alice-galery in Ruimsig, Roodepoort, geopen.
Volgens De Vries werk hy tussendeur ander projekte aan sy kunswerke en 34 van sy skilderye hang tans in die galery.
“Ek was nog altyd mal daaroor om te skilder en ek het nog baie planne wat ek op die skilderdoek wil vaslê, maar hierdie uitstalling het vereis dat ek meer fokus op die natuur en landskappe.
“Ek moes fokus op blare, bome en plante en het daarna gestreef om ook my persoonlikheid en styl in die kunswerke te probeer vasvang.”
Dit is goed om te weet ek het die prys gewen omdat ek eintlik snaaks was.
Van De Vries se bekende karakters, soos Greetje Appelmoes, hang ook onder die galery se ligte.
Dié grapjas bly baie besig.
Sy nuwe vertoning, Alive: Vrolik verskrik, sal van einde vandeesmaand in die Silver Star-casino aan die Wes-Rand te sien wees en eersdaags is hy in die fliek Snaaks genoeg te sien.
“Ek het laas in 2013 ’n eenmanstuk opgevoer. In Alive sal al die grappies nuut wees, maar tog wil ek sorg dat die familiariteit van vorige vertonings behoue bly en Alive is juis dit, vintage ek,” sê hy.
Kent en Halfrida, De Vries se twee honde, sal saam met hom op die verhoog wees wanneer die vertonings begin.
Meer oor: Casper De Vries